
A V I Z

asupra propunerii legislative pentru acordarea 

unor ajutoare pentru anumite categorii de persoane

In conformitate cu prevederile art. 95 din Regulamentul Camerei Deputaţilor, republicat, Comisia pentru egalitatea de şanse pentru femei şi bărbaţi a fost sesizată, spre dezbatere şi avizare, cu propunerea  legislativă pentru acordarea unor ajutoare pentru anumite categorii de persoane  (Pl.x 510/27 iunie 2007), Camera Deputaţilor fiind Cameră decizională.

Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă menţionată  mai sus, în şedinţa din  26 septembrie 2007.


Membrii comisiei  au examinat propunerea legislativă, expunerea de motive, avizul favorabil al Consiliului Legislativ nr. 469/10.04.2007, avizul „negativ” al Consiliului Economic şi Social, precum şi avizul „negativ” al Guvernului.


In urma dezbaterilor, membrii Comisiei  pentru egalitatea de şanse pentru femei şi bărbaţi au hotărât, cu unanimitate de voturi, avizarea favorabilă a propunerii legislative, cu un amendament, respectiv reformularea articolului 1 alin.(1) după cum urmează:

„Art.1. – (1) Autorităţile administraţiei publice judeţene sau locale pot acorda pensionarilor cu pensii mici, persoanelor de vârsta a III-a fără venituri, persoanelor cu handicap, persoanelor beneficiare de ajutoare sociale, familiilor monoparentale, văduvelor, urmaşilor, precum şi altor categorii de persoane defavorizate, ajutoare cu ocazia sărbătorilor naţionale sau religioase ori a altor evenimente speciale, constând într-o alocaţie individuală de hrană sub forma bonurilor valorice nominale.”

